岳珂
朱文公离骚经赞
伟兹帖上奇瑰兮，羌笔力之有神。
走缄{腾去马加糸}之来诏兮，并垂枣而足珍。
从鲤庭而载求兮，得陈亢之异闻。
书三闾之孤忠兮，将争光兮仪邻。
予尝窍寘疑兮，谓意或有在也。
方淳熙之继明兮，德如天其大也。
挈道统而在上兮，固无妒邪之害也。
先生之溯伊濂兮，又非沅湘之派也。
寓物以写兴兮，自前世以固然。
岂先生之适正兮，乃独取于沉渊。
行或过乎中庸兮，虽为法而不可。
其忠君爱国之诚兮，亦不虞乎后日之祸。
彼不学兮，周公仲尼。
知庄士与醇儒兮，或羞称之。
律风雅之末流兮，若未免于或变。
使交有所发兮，亦足以迪天性民彝之善。
以今日之书兮，固非出于感时。
则异时之集注兮，亦何病乎俗人之悕。
原屈原之心兮，宗国之楚。
作春秋兮，固安在乎黜周而王鲁。
先儒之心兮，百圣之矩。
藏此帖兮，昭于今古。